Norwegian lanserer direkterute mellom Bergen og New York
- Nå må dere utvide flyplassen, den er allerede for liten! var budkskapet fra Norwegian-sjef Bjørn Kjos til Bergen da han i dag offentliggjorde Norwegians nye direkterute til New York: - Først og fremst vil det være stor interesse for dette i Norge, men vi har jo også et enormt marked av amerikanere som vil til Norge. Og det er ikke til Oslo og Østlandet de vil, der er det for kjedelig, selv om jeg selv er født og oppvokst der. Det er til Bergen og fjordene på Vestlandet de vil, sier Bjørn Kjos til VG. Flyet fra New York har først avgang lørdag 3. mai. - Avgang herfra vil være klokken 18.20, med ankomst klokken 20.00 New York-tid. Det er akkurat etter at rushet har lagt seg der, det er ikke tilfeldig, forklarer han.Han mener at Bergen og Vestlandet kan bli en stor destinasjon for amerikanere, og mener at Boston og Miami vil være aktuelle Norwegian-destinasjoner om noen år. Norwegian starter også typiske langweekend-ruter til Praha og Reykjavik, Praha kan snart nås på cirka to timer i luften fra Bergen på torsdager og søndager. Reykjavik får direkterute fredag og mandag. - Det er stor interesse for Island, men husk også at mange drar direkte videre til USA herfra - det er mange direkteruter fra Reykjavik, blant annet til Seattle.Bjørn Kjos mener at fremtiden ser lys ut for norsk turist-industri: - Vi har beregninger som viser at inntil 250 millioner asiater vil besøke Europa årlig om bare 12-15 år. Hvis vi regner med lavpris-flyruter, kan vi etter vår mening doble dette anslaget. Og vi vet at asiater - det er ikke sol og varme de er ute etter, det har de fleste nok av hjemme, det er derimot andre spennende reisemål i Europa, framholder Kjos. I en pressemelding sier han dette: - Mange har i lang tid ønsket seg direktefly med Norwegian fra Bergen til New York og jeg er svært glad for å kunne gi vestlendingene deres første USA-rute på flere tiår. Vestlandet er et viktig marked for oss og det er også gledelig å lansere Reykjavik og Praha som nye reisemål i tillegg til New York.
Nå kan vestlendingene fly direkte til New York fra Bergen med Norwegians nye Dreamliner.